
	1.
	Likumprojekts (grozījumi)
1. pants. Papildināt 3. pantu ar 71 daļu šādā redakcijā:
"(71) Akadēmiskās informācijas centrs pēc Izglītības un zinātnes ministrijas ierosinājuma izvērtē Izglītības iestāžu reģistrā reģistrēto augstskolu atbilstību dibinātāja noteiktajam augstskolas tipam. Studiju kvalitātes komisija pieņem lēmumu par augstskolas atbilstību noteiktam tipam."

 
	Iebildums
Iebilstam pret normas nepieciešamību, jo tā paredz augstskolas atbilstības tipam izvērtēšanu kā nošķirtu procedūru, tādējādi palielinot birokrātisko slogu gan augstākās izglītības institūciju, gan kvalitātes novērtēšanas aģentūras (AIC, AIKA) pusē.

Ieviešot jauno augstskolu tipoloģiju 2021. gadā, tika paredzēts, ka augstskolas atbilstību dibinātāja noteiktajam tipam noteiks akreditācijas procesā. Ja ministrijas ieskatā “nav noteikts uzraudzības mehānisms” (anotācija), tad normas var precizēt, tomēr nav pamata ieviest tipa izvērtēšanu kā atsevišķu procedūru, kā tas izriet no piedāvātās normas. Tipa izvērtēšana saturiski iekļaujas atbilstības izvērtēšanas posmā, kas ir viena no akreditācijas procesa sastāvdaļām.

IZM izstrādātais konceptuālais ziņojums "Par pāreju uz ciklisku augstskolu un koledžu akreditāciju"* paredz, ka “cikliska institucionālā akreditācija būs regulārs augstskolas darbības kvalitātes un atbilstības dibinātāja noteiktajam augstskolas tipam izvērtējums”. Ziņojums ļoti precīzi nosaka, ka tipa izvērtējums būs akreditācijas procesa sastāvdaļa (atbilstības vērtēšanas sadaļa) : “Atbilstības vērtēšanā vēlams izmantot šobrīd pieejamās attiecīgās datubāzes, darba devēju atsauksmes, absolventu monitoringa datus un digitālās vides un mākslīgā intelekta radītās iespējas, lai maksimāli ērti un vienkārši varētu novērtēt augstskolas vai koledžas atbilstību normatīvo aktu prasībām un augstskolas tipam noteiktajiem mērķiem.”

* Ministru kabineta 2025. gada 14. janvāra rīkojums Nr. 30 "Par konceptuālo ziņojumu "Par pāreju uz ciklisku augstskolu un koledžu akreditāciju"". https://likumi.lv/ta/id/358028  

	2.
	Likumprojekts (grozījumi)
3. pants. Papildināt 49. pantu ar 11 daļu šādā redakcijā:
"(11) Personu, kura ir saņēmusi termiņuzturēšanās atļauju saistībā ar studijām, augstskola ne vēlāk kā 20 dienu laikā izslēdz no studējoša saraksta, ja tā 10 dienas nepārtraukti nav piedalījusies studiju procesā un nav sasniedzama vai mēnesī ir apmeklējusi mazāk nekā 80 procentus no studiju programmā paredzētajām lekcijām un nodarbībām. Minētie nosacījumi netiek attiecināti, ja neierašanās ir pamatota ar tuvinieka nāvi vai akūtas saslimšanas, infekcijas vai traumas izraisītiem veselības traucējumiem, kuru dēļ studējošais ārstējas stacionārā vai ambulatorā ārstniecības iestādē."
	Iebildums
Nav atbalstāma prasības par studējošo apmeklējuma kontroli attiecināšana uz trešā cikla studiju programmām. Trešā cikla studiju saturs un organizācija pēc būtības atšķiras no pirmā un otrā cikla studijām, jo būtisku doktorantūras studiju daļu veido zinātniskā darbība, t.sk. pētniecība, promocijas darba izstrāde, zinātnisko publikāciju sagatavošana, dalība zinātniskajos projektos, konferencēs un citās akadēmiskajās aktivitātēs.

Doktorantūras studiju procesā nozīmīga studiju aktivitāšu daļa tiek īstenota ārpus regulārām studiju nodarbībām un lekcijām, tostarp zinātniskajos institūtos, laboratorijās, ārstniecības iestādēs, uzņēmumos, sadarbības institūcijās Latvijā un ārvalstīs, kā arī citās ar promocijas pētījuma īstenošanu saistītās vidēs. Tādēļ doktorantūras studijām nav raksturīgs vienots un salīdzināms studējošo klātbūtnes modelis, kas ļautu objektīvi piemērot apmeklējuma kontroles mehānismu.

Vienlaikus doktorantūras studijām raksturīga būtiska pētniecības darbību daudzveidība. Doktorantu pienākumi un studiju aktivitātes var būtiski atšķirties ne tikai starp dažādām studiju programmām, bet arī vienas studiju programmas ietvaros, atkarībā no zinātnes nozares, promocijas pētījuma tematikas, izmantotajām pētniecības metodēm, pētījuma īstenošanas formas un citiem individuālo pētniecības darbību raksturojošiem faktoriem. Līdz ar to vienotu apmeklējuma prasību noteikšana visiem doktorantiem neatbilst trešā cikla studiju specifikai.

Ņemot vērā minēto, prasības par studējošo apmeklējuma kontroli attiecināšana uz trešā cikla studiju programmām nav pamatota. Aicinām projektā paredzēt izņēmumu doktorantūras studijām.

